b"\n_START_ARTICLE_\nPla\xc3\xa7age\n_START_PARAGRAPH_\nEl pla\xc3\xa7age va ser un sistema extralegal reconegut practicat en les col\xc3\xb2nies d'esclaus espanyoles i franceses d'Am\xc3\xa8rica del Nord, incloent-hi el Carib, mitjan\xc3\xa7ant el qual homes europeus s'unien civilment amb dones natives de pa\xc3\xafsos africans, criolles, mulates i descendents dels natius americans. Les dones no eren reconegudes legalment com a les seves mullers sin\xc3\xb3 com a plac\xc3\xa9es, concubines \xc2\xabcol\xc2\xb7locades\xc2\xbb amb un patr\xc3\xb3 blanc. Aquestes relacions van ser reconegudes entre les persones de color lliures com a mariages de la main gauche o matrimonis morgan\xc3\xa0tics entre dues persones de diferents condicions. Es van institucionalitzar amb contractes o negociacions que establien b\xc3\xa9ns sobre la dona i els seus fills, i en alguns casos se'ls hi van conferir la llibertat si havien estat esclavitzats. Amb el temps, els fills mestissos nascuts d'aquestes unions es van emancipar m\xc3\xa9s f\xc3\xa0cilment i les seves mares van ser alliberades al mateix temps. Aquesta generaci\xc3\xb3 tamb\xc3\xa9 podia prendre el patron\xc3\xadmic patern. Els historiadors estimen que m\xc3\xa9s de 1.500 dones de color van viure en aquest tipus de r\xc3\xa8gim._NEWLINE_El sistema va prosperar durant els per\xc3\xadodes colonials franc\xc3\xa8s i espanyol, i pel que sembla va arribar al zenit durant aquest \xc3\xbaltim, entre 1769 i 1803. No va estar limitat a Louisiana, sin\xc3\xb3 que tamb\xc3\xa9 es va practicar a les ciutats de Natchez i Biloxi (Mississip\xc3\xad), Mobile (Alabama), Sant Agust\xc3\xad i Pensacola (Florida); aix\xc3\xad com a Saint-Domingue (a l'Hait\xc3\xad modern). No obstant, el pla\xc3\xa7age va assolir fama per la naturalitat amb la qu\xc3\xa8 es practicava a Nova Orleans. Tanmateix, almenys tres historiadors (Kenneth Aslakson, Emily Clark i Carol Schlueter) han q\xc3\xbcestionat la historicitat del pla\xc3\xa7age i s'han referit a moltes de les seves caracter\xc3\xadstiques com a \xc2\xabun mite\xc2\xbb."